Уртаса һәм эре үлсәмле имеҙеүселәр. Нигеҙҙә, оҙон бейек аяҡлы, һомғол буйлы. Ҡырағай төрҙәренең бейеклеге  (мундаһынан) 1—1,6 метр, ауырлығы 120—350 килограмм; ҡулға эйәләштерелгән аттар, ғәҙәттә, күпкә ҙурыраҡ була. Алғы аяҡтарында 1, 3 йәки 4, артҡыларында 1 йәки 3 бармаҡ булған. Ослоҡтарҙың үҙәге һәр ваҡыт үҫешкән өсөнсө бармаҡ аша үтә һәм хайуандың төп ауырлығы уғы төшә. Ситтәге бармаҡтар күбеһенсә насар үҫешә, ғаиләнең ҡайһы бер ағзаларында ҡатҡан рәүештә һаҡланып ҡалған.  Бармаҡ остары ҡаты мөгөҙсөк менән ҡаплана. Сәс ҡаплауы, ҡағиҙә булараҡ, ҡыҫҡа, тығыҙ ,ятып үҫә, ҡайһы саҡта оҙон була (ял, ҡойроҡ). Муйынында оҙонораҡ сәстән торған ял, ҡырағай төрҙәрҙә сағыштырмаса ҡыҫҡа һәм тура, йорт аттарында оҙонораҡ һәм тулҡынлы. Ғаиләнең ҡайһы бер ағзаларында сәс һыҙығы күпкә кәмей йәки бөтөнләй юҡ тиерлек. Тән төҫө башлыса һоро йәки һырты һәм ҡабырғалары көрән төҫтә, зебраларҙа  өҙөк-өҙөк ҡара-аҡ һыҙаттар аралашып тора; күкрәге һәм аяҡтарында ҡара һыҙаттар ғаиләнең башҡа төр вәкилдәрендә булыуы мөмкин. Һырты буйлап ҡара һыҙат үтеүе ихтимал. Имсәктәре сандырҙа, улар бер пар.